PIB Headquarters
कोविड-19 पर पीआईबी का दैनिक बुलेटिन

- भारत में पिछले तीन दिन से लगातार कोविड के सक्रिय मामले कुल मामलों के 10 प्रतिशत से भी कम।
- पॉजिटिव मामलों की प्रतिदिन की दर पिछले तीन दिन से लगातार 5 प्रतिशत से कम पर कायम।
- पिछले 24 घंटों में 79,415 मरीज ठीक हो गए जबकि 55,839 नए केस की पुष्टि हुई है।
- सरकार ने विदेशी नागरिकों को ज्यादा श्रेणियों और उन भारतीय नागरिकों के लिए जो देश में आना या देश से जाना चाहते हैं, वीजा और यात्रा प्रतिबंधों में क्रमबद्ध छूट की घोषणा की है।
#Unite2FightCorona
#IndiaFightsCorona
भारत में पिछले तीन दिन से लगातार कोविड के सक्रिय मामले कुल मामलों के 10 प्रतिशत से भी कम, पॉजिटिव मामलों की प्रतिदिन की दर पिछले तीन दिन से लगातार 5 प्रतिशत से कम पर कायम
भारत में सक्रिय मामलों में लगातार आ रही गिरावट का रुख बिना रुके जारी है। पिछले तीन दिनों में सक्रिय मामले कुल मामलों के 10 प्रतिशत से भी कम पर कायम हैं। इससे पता चलता है कि देशभर में कोविड-19 रोगियों के 10 मामलों में से सिर्फ एक ही सक्रिय मामला है। वर्तमान में देश के कुल पॉजिटिव मामलों में से सिर्फ 9.29 प्रतिशत मामले सक्रिय हैं जो कि 7,15,812 हैं। देश ने एक अन्य मील का पत्थर हासिल किया है। पिछले तीन दिनों में पॉजिटिव मामलों की दर 5 प्रतिशत से लगातार नीचे बनी हुई है। आज, प्रतिदिन पॉजिटिव मामलों की संख्या 3.8 प्रतिशत पर आ गई है। प्रतिदिन पॉजिटिव मामलों की दर में आ रही गिरावट को सक्रिय मामलों में आ रही गिरावट से भी मापा जा सकता है जो कि 7.5 लाख  से नीचे बनी हुई है। ठीक हुए रोगियों के कुल मामले 69 लाख के आसपास  हैं। सक्रिय मामलों और ठीक हुए मामलों के बीच का अंतर लगातार बढ़ रहा है और यह आज 61,58,706 पर आ गया है। पिछले 24 घंटों में 79,415 रोगी ठीक हुए हैं और उन्हें अस्पताल से छुट्टी दे दी गई है, जबकि 55,839 नए पुष्ट मामले सामने आए हैं। राष्ट्रीय रिकवरी रेट  बढ़कर 89.20 प्रतिशत हो गया है। ठीक हुए रोगियों के 81 प्रतिशत नए मामले 10 राज्यों/केन्द्रशासित प्रदेशों में हैं। महाराष्ट्र में एक दिन में 23,000 से ज्यादा रोगी ठीक हुए हैं। पिछले 24 घंटों में कुल नए पुष्ट मामले 55,839 सामने आए हैं। इनमें से 78 प्रतिशत 10 राज्यों/केन्द्रशासित प्रदेशों में हैं। महाराष्ट्र और केरल अब भी बड़ी संख्या में नए मामले दर्ज कर रहे हैं जो कि प्रत्येक में 8,000 से ज्यादा है। इसके बाद, कर्नाटक ने 5,000 से ज्यादा मामले दर्ज किए हैं। पिछले 24 घंटों में 702 मामलों में मरीजों की मौत हुई है। इनमें से करीब 82 प्रतिशत इन 10 राज्यों/केन्द्रशासित प्रदेशों में हैं। महाराष्ट्र से 25 प्रतिशत से ज्यादा मामलों में रोगी की मौत दर्ज की गई हैं ।
विस्तार से यहां पढ़ें- https://pib.gov.in/PressReleasePage.aspx?PRID=1666718
डॉ. हर्षवर्धन ने सीएसआईआर-एनसीएल पुणे में ईको-फ्रेंडली, कुशल और डीएमई द्वारा संचालित “अदिति ऊर्जा सांच” यूनिट का शुभारंभ किया
केंद्रीय विज्ञान एवं प्रौद्योगिक और पृथ्वी विज्ञान मंत्री डॉ. हर्षवर्धन ने कल सीएसआईआर-एनसीएल पुणे में ईको-फ्रेंडली, कुशल और डीएमई द्वारा संचालित “अदिति ऊर्जा सांच” यूनिट का उद्घाटन किया। साथ ही भोजन पकाने के लिए घरेलू ईंधन के तौर पर इस्तेमाल किए जाने वाले डीएमई-एलपीजी मिश्रित विशेष बर्नर यूनिट भी लॉन्च की गई। इसे आम लोगों और सीएसआईआर-एनसीएल  परिसर स्थित कैंटिन में ट्रायल के लिए सौंपा गया, जिसका वीडियो कॉन्फ्रेंसिंग के जरिये वर्चुअली उद्घाटन किया गया। अपने संबोधन में डॉ. हर्षवर्धन ने कहा, “इस बर्नर के उद्घाटन से 'मेक इन इंडिया' अभियान को भी काफी बढ़ावा मिलेगा क्योंकि सिलेंडर, गैस स्टोव, रेगुलेटर और गैस नली के सभी निर्माता घरेलू हैं। इस तरह की गतिविधि मांग और आपूर्ति के बीच की खाई को पाट सकती है और यह राष्ट्र के लिए ऊर्जा सुरक्षा सुनिश्चित कर सकती है।” नया बर्नर पूरी तरह से एनसीएल द्वारा बनाया गया है जिसे डीएमई, डीएमई-एलपीजी मिश्रित और एलपीजी दहन के लिए डिज़ाइन किया गया है।
विस्तार से यहां पढ़ें- https://pib.gov.in/PressReleasePage.aspx?PRID=1666764
डॉ. हर्षवर्धन ने विश्व बैंक–आईएमएफ वार्षिक बैठक 2020 को वर्चुअल माध्यम से सम्बोधित किया
केंद्रीय स्वास्थ्य एवं परिवार कल्याण मंत्री डॉ. हर्षवर्धन ने कल विश्व बैंक-आईएमएफ की वार्षिक बैठक को वर्चुअल माध्यम से संबोधित किया। इस बैठक का विषय "सभी के लिए मानव पूंजी के माध्यम से दक्षिण एशियाई शताब्दी को खोलना" और "कोविड -19 वैक्सीन और प्राथमिक स्वास्थ्य सेवा वितरण प्रणाली में निवेश" था। महामारी के दौरान भारत की भूमिका पर जोर देते हुए डॉ. हर्षवर्धन ने कहा, “भारत की प्रतिक्रिया की समावेशिता की बदौलत हम वर्तमान में महामारी का प्रबंधन कर सके हैं। कोविड महामारी ने सामान्य जीवन में भले ही बाधा डाली, लेकिन हमें भविष्य के प्रति ज्यादा सहनशील और तैयार रहने की महत्वपूर्ण शिक्षा भी प्रदान की। ये प्रयास सभी हितधारकों की प्रतिबद्धता का परिणाम हैं।” उन्होंने कहा कि भारत इस वैश्विक महामारी के कारण उत्पन्न चुनौतियों से निपटने के लिए पहले से ही “संपूर्ण समाज, संपूर्ण सरकार” दृष्टिकोण से ऐहतियाती, पहले से ही सक्रिय कार्रवाई और क्रमबद्ध प्रतिक्रिया का अनुसरण कर रहा है। कोविड-19 के प्रबंधन में भारत के निजी क्षेत्र की सहायता की सराहना करते हुए उन्होंने कहा, "निजी क्षेत्र के नवाचार, क्षमता और दक्षता ने कोविड से लड़ने के प्रयासों में बड़े पैमाने पर सहायता की है।" डॉ. हर्षवर्धन ने कहा कि महामारी की वजह से दुनिया के समक्ष आ रही अभूतपूर्व चुनौतियों के कारण, भारत कोविड प्रबंधन के लगभग हर पहलू में सूचना प्रौद्योगिकी का उपयोग कर रहा है, सेलुलर आधारित ट्रैकिंग तकनीक-आरोग्य सेतु ऐप और इतिहास का उपयोग निगरानी और संभावित क्लस्टर्स की पहचान के लिए किया गया है। परीक्षण के लिए आरटी-पीसीआर ऐप, भर्ती रोगियों के संबंध में सूचना के प्रबंधन के लिए फैसिलिटी ऐप का उपयोग किया गया है और ये सभी एक एकल कोविड पोर्टल के साथ एकीकृत हैं। केंद्रीय स्वास्थ्य मंत्री ने महामारी से निपटने की भारत की तैयारियों तथा सभी के लिए किफायती स्वास्थ्य सेवाएं सुनिश्चित करने की प्रतिबद्धता के बारे में विस्तार से चर्चा की।
विस्तार से यहां पढ़ें- https://pib.gov.in/PressReleasePage.aspx?PRID=1666684
वीजा और यात्रा प्रतिबंधों में श्रेणीबद्ध छूट
कोविड-19 महामारी से उत्पन्न हालात के मद्देनजर भारत सरकार ने फरवरी 2020 में अंतरराष्ट्रीय यात्रियों के आने और जाने की गतिविधियों को रोकने के लिए कई कदम उठाए थे। सरकार ने अब भारत आने या जाने के इच्छुक विदेशी नागरिकों और भारतीय नागरिकों को अधिक श्रेणियों के लिए वीजा और यात्रा प्रतिबंधों में क्रमिक छूट देने का निर्णय लिया है। इस कारण से, अधिकृत हवाई अड्डों और बंदरगाह के आव्रजन चेक पोस्ट के माध्यम से हवाई या पानी के मार्गों से प्रवेश करने के लिए पर्यटक वीजा को छोड़कर, सभी ओसीआई और पीआईओ कार्ड धारकों और अन्य सभी विदेशी नागरिकों को किसी भी उद्देश्य के लिए भारत आने की अनुमति देने का निर्णय लिया गया है। इसमें वंदे भारत मिशन, एयर ट्रांसपोर्ट बबल की व्यवस्था के तहत या नागरिक उड्डयन मंत्रालय द्वारा अनुमति के अनुसार किसी भी गैर अनुसूचित वाणिज्यिक उड़ानों द्वारा संचालित उड़ानें शामिल हैं। हालांकि ऐसे सभी यात्रियों को क्वारंटीन और अन्य स्वास्थ्य / कोविड-19 मामलों के बारे में स्वास्थ्य और परिवार कल्याण मंत्रालय के दिशानिर्देशों का कड़ाई से पालन करना होगा।
विस्तार से यहां पढ़ें- https://pib.gov.in/PressReleasePage.aspx?PRID=1666738
सभी पात्र अराजपत्रित रेलवे कर्मचारियों को वित्त वर्ष 2019-2020 के लिए 78 दिनों के वेतन के बराबर उत्पादकता से संबद्ध बोनस 
वित्त वर्ष 2019-20 के लिए लगभग 11.58 लाख अराजपत्रित रेलवे कर्मचारियों को 78 दिनों के वेतन के बराबर बोनस प्रदान किया गया है। रेलवे कर्मचारियों को उत्पादकता से जुड़े बोनस के रूप में अनुमानत: 2081.68 करोड़ रुपये दिए जाएंगे। केन्द्रीय मंत्रिमंडल की 21.10.2020 को हुई बैठक में रेल मंत्रालय के सभी पात्र अराजपत्रित रेलवे कर्मचारियों  के लिए वित्तीय वर्ष 2019-2020 के लिए 78 दिनों के वेतन के बराबर उत्पादकता से संबद्ध बोनस  के भुगतान के प्रस्ताव को स्वीकार किया गया।
विस्तार से यहां पढ़ें- https://pib.gov.in/PressReleasePage.aspx?PRID=1666774
भारत निर्वाचन आयोग ने खर्च की सीमा से जुड़े मुद्दों की जांच के लिए समिति का गठन किया
भारत निर्वाचन आयोग ने पूर्व राजस्व सेवा अधिकारी और महानिदेशक  श्री हरीश कुमार और महासचिव तथा महानिदेशक  श्री उमेश सिन्हा की सदस्यता में एक समिति का गठन किया है। यह समिति मतदाताओं की संख्या में वृद्धि और महंगाई दर में बढ़ोतरी तथा अन्य पहलुओं के मद्देनजर उम्मीदवारों की खर्च सीमा से जुड़े मुद्दों का परीक्षण करेगी। कोविड-19 के मद्देनजर विधि और न्याय मंत्रालय ने 19 अक्टूबर, 2020 को निर्वाचन अधिनियम 1961 के नियम संख्या 90 में संशोधन अधिसूचित कर वर्तमान खर्चों की सीमा में 10% की बढ़ोतरी की है। खर्च की सीमा में की गई यह बढ़ोतरी वर्तमान में जारी चुनावों में भी तत्काल प्रभाव से लागू होगी। इससे पहले खर्च की सीमा में बढ़ोतरी 2014 में एक अधिसूचना के माध्यम से 28 फरवरी, 2014 को की गई थी जबकि आंध्र प्रदेश और तेलंगाना के संदर्भ में 10 अक्टूबर, 2018 को इसमें संशोधन किया गया था। पिछले 6 वर्षों में खर्च की सीमा में कोई वृद्धि नहीं की गई जबकि मतदाताओं की संख्या 834 मिलियन से बढ़कर 2019 में 910 मिलियन और अब 921 मिलियन हो गई है। इसके अलावा लागत मुद्रास्फीति सूचकांक में भी वृद्धि हुई जो 220 से बढ़कर 2019 में 280 और अब 301 के स्तर पर पहुंच गई है।
विस्तार से यहां पढ़िए- https://pib.gov.in/PressReleasePage.aspx?PRID=1666594
पूरे देश में प्रशिक्षण फिर से शुरू होने के कारण साई विभिन्न प्रशिक्षण केंद्रों में लौटने को प्रशिक्षुओं के लिए यात्रा की व्यवस्था करेगा
टोक्यो ओलंपिक और पैरालिम्पिक्स खेलों के लक्ष्य के साथ, 1 नवंबर से देशभर के भारतीय खेल प्राधिकरण-साई प्रशिक्षण केंद्रों में खेल गतिविधियों को फिर से शुरू किया जा रहा है। मौजूदा कोविड-19 स्थिति को देखते हुए और एथलीटों को कोरोना वायरस के संपर्क से बचाने के लिए, भारतीय खेल प्राधिकरण ने एनसीओई/साई प्रशिक्षण केंद्रों के एथलीटों को प्रशिक्षण शिविरों में शामिल होने के लिए परिवहन व्यवस्था करने का निर्णय लिया है। इस वर्ष मार्च में अचानक कोरोनोवायरस के कारण सामने आई स्थिति की वजह से एथलीटों को प्रशिक्षण केंद्रों से वापस घर भेज दिया गया था। प्राधिकरण ने निर्णय लिया गया है कि जिन एथलीटों को 500 किलोमीटर से अधिक की यात्रा करनी है, उन्हें हवाई टिकट प्रदान किया जाएगा। ऐसे एथलीट जो 500 किलोमीटर से कम दूरी पर हैं, उन्हें रेलगाड़ी से यात्रा करने के लिए वातानुकूलित तृतीय श्रेणी का टिकट दिया जाएगा। इसके अलावा, साई केंद्रों में प्रशिक्षण को फिर से शुरू करने के लिए बायो-बबल तैयार करने के लिए, सभी प्रशिक्षकों और एनसीओई / एसटीसी के सहायक कर्मचारियों को आवास प्रदान करने का निर्णय लिया गया है। स्थाई और अनुबंधित कर्मचारियों को सरकारी खर्चे पर आवास प्रदान किया जाएगा।
विस्तार से यहां पढ़िए- https://pib.gov.in/PressReleasePage.aspx?PRID=1666665
डॉ. जितेंद्र सिंह ने भारतीय लोक प्रशासन संस्थान  की कार्यकारी परिषद की 317वीं बैठक की अध्यक्षता की
केन्द्रीय पूर्वोत्तर क्षेत्र विकास  तथा लोक शिकायत एवं पेंशन मामलों के राज्य मंत्री डॉ. जितेंद्र सिंह ने कल भारतीय लोक प्रशासन संस्थान  की कार्यकारी परिषद की 317वीं बैठक की अध्यक्षता की। श्री सिंह परिषद के नए अध्यक्ष चुने गए हैं। अध्यक्ष के रूप में कार्यभार संभालने के बाद कार्यकारी परिषद की अपनी पहली बैठक में डॉ. जितेंद्र सिंह ने यह महत्वपूर्ण घोषणा की कि 1 जनवरी 2021 से आईआईपीए की आजीवन सदस्यता दिए जाने का काम शुरू हो जाएगा। उन्होंने आईआईपीए की सदस्यता लेने के लिए अधिक से अधिक सेवारत अधिकारियों से अनुरोध किया और कहा कि सरकारी सेवा नियम आईआईपीए का सदस्य बनने से किसी सेवारत अधिकारी को मना नहीं करते हैं। डॉ. जितेंद्र सिंह ने आईआईपीए संकाय और अधिकारियों की कड़ी मेहनत की सराहना करते हुए कहा कि इनकी प्रतिबद्धता और परिश्रम का सबसे अच्छा सबूत कोविड महामारी के दौरान देखने को मिला जब इस कठिन समय में आईआईपीए ने ऑनलाइन कक्षाओं के संचालन के लिए एक डिजिटल कक्षा शुरू की और इस तरह से पाठ्यक्रम में कोई बाधा नहीं आने दी। उन्होंने कहा कि यह कोई छोटी उपलब्धि नहीं है कि आईआईपीए ने लॉकडाउन के दौरान और उसके बाद विभिन्न सेवाओं के अधिकारियों के लिए 14 ऑनलाइन प्रशिक्षण कार्यक्रम आयोजित किए।
विस्तार से यहां पढ़िए- https://pib.gov.in/PressReleasePage.aspx?PRID=1666653
पीआईबी फील्ड कार्यालयों से मिली जानकारियां
- हिमाचल प्रदेश- राज्यपाल बंडारू दत्तात्रेय ने राजभवन में कल कोविड-19 को लेकर सामाजिक जागरूकता के लिए शिमला पुलिस द्वारा तैयार किए गए एक कट-आउट का अनावरण किया। राज्यपाल ने इस पहल की सराहना की और कहा कि कोरोना महामारी के दौरान पुलिसकर्मियों ने फ्रंटलाइन योद्धाओं के रूप में कोविड-19 से लड़ने में एक उत्कृष्ट काम किया है। उन्होंने कहा कि कोरोना महामारी के खिलाफ लड़ाई अभी खत्म नहीं हुई है। ऐसे में हमें उसकी दवा उपलब्ध होने तक सतर्क रहना होगा। उन्होंने लोगों से मास्क पहनने और साबुन से हाथ धोने की आदत बनाए रखने, सार्वजनिक स्थानों पर शारीरिक दूरी बनाए रखने और एक जिम्मेदार नागरिक की तरह नए दिशानिर्देशों का पालन करने के साथ ही कोरोना पर जीत में भागीदार बनने का आग्रह किया। उन्होंने कोविड-19 के खिलाफ प्रधानमंत्री के जन आंदोलनकी अपील में सहयोग का आह्वान किया।
- महाराष्ट्र- महाराष्ट्र में बुधवार को 8,142 नए मामले सामने आए जबकि 23,371 मरीज वायरस के संक्रमण से ठीक हो गए जिससे सक्रिय मामलों की संख्या घटकर 1.58 लाख रह गई है। मुंबई में 1609 नए कोविड केस सामने आए हैं और शहर में अब सक्रिय मामलों की संख्या 19,245 है। इस बीच, प्राथमिक स्वास्थ्य केंद्रों में पोस्ट-कोविड देखभाल केंद्र शुरू करने वाला नागपुर राज्य का पहला जिला बन गया है।
- गुजरात- गुजरात में रिकवरी रेट 89.03 प्रतिशत तक पहुंच गया है। पिछले 24 घंटों में राज्य में 1137 नए केस और 1180 लोग ठीक हुए हैं। अब कुल सक्रिय मामले 14,215 हैं। इनमें से 75 मरीज वेंटिलेटर सपोर्टर पर हैं। राज्य में अब तक कोविड से 3,663 लोगों की मौत हुई है।
- राजस्थान- लगातार आठ दिनों तक, राजस्थान में ताजा कोविड संक्रमणों की तुलना में ज्यादा लोग ठीक हुए हैं। राज्य में 2,865 रिकवरी के मुकाबले 1,810 नए केस सामने आए हैं। सबसे ज्यादा नए मामले 349 जयपुर से दर्ज किए गए हैं। उसके बाद जोधपुर से 303 केस और अलवर से 178 नए केस पता चले हैं।
- छत्तीसगढ़- कोविड-19 के हालात से निपटने के लिए सुविधाओं का जायजा लेने को केंद्र की तीन सदस्यीय टीम छत्तीसगढ़ के दौरे पर है। टीम ने रायपुर के सरकारी मेडिकल कॉलेज और अस्पताल का दौरा किया और रायपुर और दुर्ग जिलों में विभिन्न जिला अस्पतालों और कोविड देखभाल केंद्रों में पहुंची और सरकार की तैयारियों का आकलन किया। छत्तीसगढ़ में आज की तारीख में 25,795 सक्रिय मामले हैं।
- केरल- कोविड महामारी से उत्पन्न आर्थिक संकट के बाद राज्य एक रिकॉर्ड वित्तीय घाटे का सामना कर रहा है। मौजूदा वित्त वर्ष की पहली तिमाही के लिए किए गए मूल्यांकन के दौरान यह पाया गया कि राज्य का राजकोषीय घाटा 112.9 प्रतिशत है जो 10,578 करोड़ रुपये होता है। यह भी बताया गया कि अगर जीएसटी क्षतिपूर्ति सहित केंद्र से वित्तीय मदद फौरन प्राप्त नहीं होती है, तो राज्य आने वाले दिनों में गहरे वित्तीय संकट में पड़ सकता है। इस बीच,राज्य सरकार को एक बड़ा झटका लगा है, स्प्रिंकलर डील की जांच कर रहे दो सदस्यीय आयोग ने इसमें खामियां पाई हैं। रिपोर्ट में कहा गया है कि मुख्यमंत्री के पूर्व प्रधान सचिव एम. शिवशंकर ने सौदे को अंतिम रूप देने में जल्दबाजी दिखाई, जिसमें कोविड-19 मरीजों का विवरण स्प्रिंकलर इंक को हस्तांतरित कर दिया गया।
- तमिलनाडु- केंद्रशासित पुदुचेरी में कोविड-19 संक्रमण की मृत्युदर 2 प्रतिशत को पार कर गई है जो राष्ट्रीय औसत 1.6 प्रतिशत से बहुत अधिक है। स्टाफ को खतरनाक रसायनों से बचाने के लिए चेन्नई में मेट्रो ट्रेनों और स्टेशनों को मानक कीटाणुनाशक की बजाय अब जलीय-स्थिर ओजोन के साथ संक्रमणमुक्त किया जा रहा है। रेलवे ने त्योहारों के मौसम के दौरान यात्रियों की सुविधा के लिए गांधीधाम और तिरुनेलवेली वाया मडगांव, एर्नाकुलम जंक्शन, तिरुवनंतपुरम सेंट्रल और नागरकोइल टाउन के बीच त्योहार विशेष सुपरफास्ट ट्रेन सेवाओं की घोषणा की है। लगातार चौथे दिन तमिलनाडु में बुधवार को 4,000 से कम कोविड-19 केस सामने आए। इस दिन 3,086 लोग संक्रमित पाए गए। राज्य में 39 लोगों की मौत हुई है।
- कर्नाटक- कर्नाटक में कल एक ही दिन में 155 प्रयोगशालाओं में 1,08,241 कोविड टेस्ट किए गए। अब तक 5.42 प्रतिशत पॉजिटिविटी रेट से 69,52,835 टेस्ट किए गए हैं। 1,00,440 सक्रिय मामलों में से 947 रोगियों यानी 0.94 प्रतिशत लोगों का आईसीयू में इलाज किया जा रहा है। स्वास्थ्य और परिवार कल्याण मंत्री डॉ. के. सुधाकर ने अपने ट्वीट में कहा कि राज्य में मृत्यु दर 1.49 प्रतिशत है। प्राथमिक और माध्यमिक शिक्षा मंत्री ने विभाग को ऑनलाइन कक्षाओं के लिए दिशानिर्देश जारी करने को कहा है।
- आंध्र प्रदेश- राज्य के शिक्षा मंत्री ए. सुरेश ने दोहराया है कि सभी एहतियात बरतते हुए स्कूल 2 नवंबर से खुलेंगे। उन्होंने कहा कि ग्रेड 1, 3, 5, 7, 9 की कक्षाएं पहले दिन और 2, 4, 6, 8, 10 के लिए कक्षाएं दूसरे दिन सम-विषम आधार पर आयोजित की जाएंगी। मंत्री ने बताया कि डीएमएचओ के माध्यम से शिक्षकों को प्रशिक्षित किया गया है जिससे वे स्कूलों में कोविड के हिसाब से उचित व्यवहार और प्रोटोकॉल को लागू कर सकें। उन्होंने कहा कि प्रत्येक स्कूल के लिए मेडिकल स्टाफ उपलब्ध होगा और पीएचसी पर एक डॉक्टर मौजूद रहेगा। इस बीच, कोविड-19 जागरूकता कार्यक्रम के हिस्से के रूप में जिला प्रशासन कोरोनावायरस के प्रसार की जांच के लिए रैलियों का आयोजन कर रहा है। मास्क को ठीक से पहनने, सामाजिक दूरी बनाए रखने और हाथों को ज्यादा से ज्यादा बार धोने की जरूरत पर जोर दिया गया है।
- तेलंगाना- तेलंगाना में पिछले 24 घंटों में 1456 नए मामले, 1717 रिकवरी और 5 मौतें हुई हैं। 1456 मामलों में से 254 केस जीएचएमसी से सामने आए हैं। कुल मामले- 2,27,580 सक्रिय केस- 20,183 और मौतें- 1292 हुई हैं। अब तक 2,06,105 लोग संक्रमण से पूरी तरह ठीक हो चुके हैं। तेलंगाना के पूर्व मंत्री नयिनी नरसिम्हा रेड्डी के कोरोना के बाद की जटिलताओं के कारण निधन हो गया। पूर्व मंत्री को करीब 24 दिन पहले कोविड-19 संक्रमण की पुष्टि हुई थी और वह अस्पताल में भर्ती होने के बाद पूरी तरह से ठीक भी हो गए थे।
- असम- असम में 701 और लोगों का कोविड-19 टेस्ट पॉजिटिव आया है और 1664 मरीजों को कल छुट्टी दे दी गई। कुल मामले बढ़कर 202774, सक्रिय 25807 हैं। 176075 लोग ठीक हो गए हैं और 889 लोगों की मौत हो गई।
- मेघालय- मेघालय में 177 लोग आज कोविड-19 से ठीक हो गए। कुल सक्रिय मामले 1870 और कुल ठीक हुए लोगों की संख्या 6674 है।
- नगालैंड- नगालैंड में 8139 कोविड-19 केस आए हैं। 3613 सशस्त्र जवान, 2512 संपर्क में आने वाले, 1617 वापस आने वाले और 397 फ्रंटलाइन वर्कर्स हैं।
- सिक्किम- सिक्किम में 49 और लोगों का टेस्ट पॉजिटिव आया है। सक्रिय मामले 252 और कुल ठीक हुए लोगों की संख्या 3328 है।
फैक्ट चेक